Super-tvillingene rankes blant tidenes legender
Det fastslår idrettshistoriker Tom A. Schanke i forbindelse med at Norges superduo klokken 11 spiller kvartfinale mot Brasil på veien mot en mulig, ny internasjonal tittel. - Det kan ikke være noen tvil om at Lunde-tvillingene må komme høyt opp på en slik rangering, sier Schanke til VG Nett, før han presiserer at han kan ha oversett noen tvillingpar i ukjente idretter fra fjerne land. Schanke rangerer Lunde-jenten som tidenes tredje beste, bak ro-tvillingene Evers-Swindell fra New Zealand og turntvillingene Hamm. - De har prestert fenomenalt i individuelle idretter. Dessuten er både roing og turn verdensidretter, mens kvinnehåndball i første rekke er en europeisk idrett. Men en bronseplass til Katrine og Kristine er jeg villig til å gi dem, og det bør de være strålende fornøyd med, sier Schanke.Det var til Fædrelandsvennen i 2008 Schanke første gang ble utfordret til å lage en topp ti-liste over tvillingpar i idrettshistorien. Siden har begge tvillingene sopt med seg mye edelt metall. - Det var gøy, er bakspiller Lunde-Borgersens reaksjon på rangeringen. - Det er gøy å ha vunnet mye sammen med min tvillingsøster. Vi står hverandre nær. Vi trives med å være sammen og å kjempe sammen, sier hun til VG Nett. Keeper Katrine Lunde Haraldsen mener det gir noe helt spesielt å konkurrere sammen med søsteren. - Det er en trygghet. Vi kjenner hverandre veldig godt, både svakheter og styrker. Vi vet når vi trenger hverandre og når vi kanskje skal holde oss unna hverandre. Det er jo godt å ha din beste venn på landslaget, sier hun. Nytt gull hjelper ikke Et nytt OL-gull i London vil ikke flytte de to 32-åringene fra Hånes i Kristiansand kommune oppover. - Siden nummer en og to er individuelle utøvere klatrer ikke Lunde-tvillingene på rangeringen, selv med OL-gull på Norge, sier Schanke. PS! Andre norske tvillingpar som har markert seg internasjonalt er Mona og Nina Solheim i taekwondo, og Nymark Andersen-tvillingene Anne og Nina i fotball.Har to OL-gull, tre VM-gull, tre VM-sølv og én VM-bronse fra 2001-2008. Sluttet etter sommer-OL i Beijing.Paul har gull i mangekamp fra OL 2004, sølv i skranke OL 2004, sølv lag OL 2004, to VM-gull 2003, sølv lag VM 2003 og åtte amerikanske mesterskap. Morgan har sølv lag OL 2004, sølv lag VM 2003, sølv lag VM 2001, gull i skranke verdenscup 2004 og tre amerikanske mesterskapstitler i frittstående.Kristine har EM-gull 2008, VM-bronse 2009, VM-gull 2011, gull fra Beijing-OL, gull i EM 2006 og 2004, sølv i VM 2001. To Champions League-seirer. Katrine har EM-gull 2008, VM-bronse 2009, EM-gull 2010 og VM-gull 2011, gull fra OL 2008, gull EM i 2004 og i 2002, sølv VM i 2007, sølv EM i 2002. To Champions League-titler.Frank fikk 112 landskamper, tre tapte semifinaler i EM og fjerdeplass i VM med Nederland. Har seier i Champions League med Ajax. Sluttet i 2006. Ronald fikk 67 A-landskamper og 13 mål. Vant også Champions League.Phil tok gull i slalåm i OL 1984, sølv i OL i slalåm 1980, gull i kombinasjon i VM 1980, tre sammenlagtseirer i verdenscupen og 27 verdenscupseirer totalt. Steve klarte å ta sølv i OL i slalåm i 1984, gull i storslalåm i VM 1982 og ni seirer i verdenscupen.
Katrine Lunde Haraldsen (32) og Kristine Lunde-Borgersen (32) jakter nytt OL-gull i London, men er allerede blant idrettshistoriens mest suksessrike tvillinger.